Morten Østergaard (RV), 2005-05-12:
Lad os holde os til det første med at skære i de sociale ydelser.
Det er ikke vores politik, at der skal skæres i de sociale ydelser.
Vi ønsker ikke, at det skal være således, at hvis man falder fra sin uddannelse, så bliver man sat fra hus og hjem.
Sådan ønsker vi ikke, det skal være.
Det, vi har sagt, er, at vi er meget optaget af – i øvrigt ligesom regeringen – at der er flere, der får en uddannelse, og vi møder meget gerne op til forhandlinger om de områder, men vi vil ikke være med til at forringe vilkårene eller forarme folk som arbejdsmotivation eller for den sags skyld som uddannelsesmotivation.
Det stod ret klart i min ordførertale.
Når man snakker praktikpladser eller mangel på samme, så er det, ligesom det kun er et problem for vores unge med anden etnisk baggrund.
Det er det ikke efter min konstatering.
Det er også for oprindelige danskere.
Der er også mange danske unge, der har brugt skolepraktikken.
Jeg siger ikke, at en rigtig praktikplads ikke er bedre end skolepraktikken, det er den sikkert, men skolepraktikken var bedre end ingenting, og den har hjulpet mange unge mennesker videre i systemet.
Det, vi konstaterer nu, er, at der er mange, der falder fra, der er mange, der mister den mulighed.
Hvis regeringen havde sikret alle en praktikplads, så kunne jeg godt forstå Det Radikale Venstres støtte til den ordning, men jeg har meget svært ved at forstå, at Det Radikale Venstre kan stemme for sådan et forslag, inden man har sikret alle unge en praktikplads.
Vil man vende tilbage, som hr. Østergaard har sagt, til at indføres skolepraktikken, hvis vi konstaterer, at der er flere, der mister muligheden for videre uddannelse?
Jeg er glad for, at hr. Hüseyin Arac er enig i, at det var bedre, om alle fik en rigtig praktikplads.
Det er sådan set hele baggrunden for det, vi er gået i gang med her, nemlig at sige, at der ikke har været tilgang af flere praktikpladser.
Det er det, som de unge vil have, det er det, der virker bedst, det er det, vi skal have skaffet.
Derfor har vi sagt: Lad os nu få ikke bare hensigtserklæringer og fromme ønsker, men regeringen forpligtet til at skaffe de praktikpladser.
Det er meget nøje aftalt, hvordan og hvornår de skal leveres, og det vil vi holde øje med, for det er en del af aftalen.
Hvad er Det Radikale Venstres holdning til det?
Altså, tidligere var det måske en lappeløsning, som heller ikke efter min tankegang var optimal, men nu er der ingen løsning for de unge, der ikke kan få en praktikplads.
Det er jo lige præcis derfor, vi har sagt, at nu skal vi tage skeen i den anden hånd og ud at finde de praktikpladser.
Regeringen må levere varen, vi skal have skabt flere praktikpladser.
Erhvervslivet må tage et ansvar, vi har en borgerlig regering, der burde kunne tale dunder til erhvervslivet.
Det er det, vi må gøre.
Men hr. Hüseyin Arac, Socialdemokratiet og for den sags skyld Enhedslisten må også erkende, at tilgangen af praktikpladser ikke var til stede, skolepraktikken var en sovepude, der kom ikke flere praktikpladser.
Det er netop derfor, at vi har lavet denne her aftale.
Jeg vil også gerne forsikre om, at hvis ikke varen bliver leveret, så må vi tage diskussionen op igen.